Snuffelhond maak groot vonds by lughaweKing Shaka-lughawe. Argieffoto: Facebook ŉ Man is by die King Shaka-lughawe in KwaZulu-Natal in hegtenis geneem nadat onverklaarde plaaslike en buitelandse valuta ter waarde van R6,2 miljoen in sy besit gevind is. Sandile Mamela, woordvoerder van die Suid-Afrikaanse Inkomstediens (SAID), het Vrydag gesê die man was onder weg na Dubai toe doeane-beamptes se honde-eenheid passasiers se bagasie nagegaan het. “Een van die snuffelhonde het positief by die betrokke passasier se bagasie gereageer. ŉ Skandering is gedoen, waarna die geld gevind is,” het Mamela gesê. Mamela het gesê die inhegtenisneming volg ná ŉ gesamentlike poging deur die SAID en die polisie.